
AVIZ

asupra proiectului de Lege privind stabilirea cadrului organizatoric în scopul operaționalizării la nivel național a Sistemului de intrare/ieșire și a Sistemului european de informații și de autorizare privind călătoriile

      
     În conformitate cu prevederile art. 95 și 117 alin.(3)  din Regulamentul Camerei Deputaților, republicat, cu modificările și completările ulterioare, Comisia pentru buget, finanțe și bănci a fost sesizată, spre dezbatere și avizare, cu Proiectul de Lege privind stabilirea cadrului organizatoric în scopul operaționalizării la nivel național a Sistemului de intrare/ieșire și a Sistemului european de informații și de autorizare privind călătoriile. 
Conform prevederilor art. 75 din Constituția României, republicată, Camera Deputaților este prima  Cameră sesizată.
Prezentul proiect de lege vizează stabilirea cadrului organizatoric în scopul operaţionalizării la nivel naţional a Sistemului de intrare/ieşire şi a Sistemului european de informaţii şi de autorizare privind călătoriile. Proiectul stabileşte cadrul organizatoric în scopul operaţionalizării la nivel naţional a Sistemului de intrare/ieşire şi a Sistemului european de informaţii şi de autorizare privind călătoriile, asigurând astfel aplicarea în România a Regulamentului (UE) 2017/2226 de instituire a Sistemului de intrare/ieşire EES (Regulamentul Entry/Exit) şi a Regulamentului (UE) 2018/1240 de instituire a Sistemului european de informaţii şi de autorizare privind călătoriile (ETIAS) (Regulamentul ETIAS). În acest sens, desemnarea punctelor centrale de acces se va face la nivelul Inspectoratului General al Poliţiei de Frontieră, iar adaptarea şi dezvoltarea infrastructurii naţionale de frontieră sunt stabilite în responsabilitatea Ministerului Afacerilor Interne (prin Direcţia Generală pentru Comunicaţii şi Tehnologia Informaţiei şi Poliţia de Frontieră Română). Proiectul de lege stabileşte, totodată, autorităţilor drept de consultare a datelor în sistemul central EES şi a celor cu drept de acces la sistemul ETIAS, precum şi o serie de aspecte legate de protecţia datelor cu caracter personal şi mecanismul de contestare a prelucrărilor apreciate de acestea ca fiind nelegale.
Comisia a dezbătut proiectul de lege menționat mai sus, în ședința cu prezență fizică și online din data de 27 aprilie 2022.
Membrii Comisiei au examinat proiectul de lege supus avizării, expunerea de motive și avizul Consiliului Legislativ.
La dezbaterea proiectului de Lege a participat, în calitate de invitat  dl. Sergiu Stanca, Comisar de Poliție în cadrul Inspectoratului General al Poliției de Frontieră. 
În urma dezbaterilor, deputații prezenți la lucrări au hotărât, cu majoritate de voturi, întocmirea unui aviz favorabil.
În raport cu obiectul și conținutul său, proiectul de Lege face parte din categoria legilor organice.

